Razstava: Vino naše vsakdanje
2021-06-17 00:00 - 2022-12-31 00:00 UTC | Pokrajinski muzej 2 Grajska ulica Maribor, Upravna enota Maribor, 2000 Slovenia
Otvoritev: četrtek, 17. junija 2021, ob 18. uri, viteška dvorana, vhod z Grajske ulice.
Razstava s prikazom delovnih šeg in navad sledi koledarskemu letu v vinogradu, vzporedno pa pripoveduje o vlogi vina v vsakdanjem življenju, ob velikih življenjskih prelomnicah in ob praznikih.
Vino predstavi kot živilo, poživilo, naravno zdravilo, njegove temne plati in nakazuje razloge za njegovo vseprisotnost v našem kulturnem okolju. Obiskovalcem je na razstavi na voljo interaktivna miza, ki ponuja vpogled v slavnostne jedilnike različnih zgodovinskih obdobij. Prikazuje odnos do hrane in vina ter spremembe, ki so se dogajale za bogataško mizo od 15. do 20. stoletja.
FOTO: Pivski vrč, bilikum, 1900, Šmarje pri Jelšah
Ogled razstave:

torek-sobota: 10.00-18.00

Povezava do originalnega članka

Strategija razvoja kulture v Mestni občini Maribor 2022-2026
2021-09-01 08:00 - 2022-08-31 17:00 (Europe/Paris) | Maribor, Upravna enota Maribor, 2000
Mestna občina Maribor (MOM) je septembra 2021 začela s pripravo novega lokalnega programa kulture – Strategije razvoja kulture v MOM za obdobje 2022–2026 (SRK). Gre za razvojni dokument, ki bo nasledil pretekli lokalni program kulture, veljaven med letoma 2015 in 2020.
Lokalni program kulture je dokument, s katerim lokalna skupnost opredeli in razvojno načrtuje javni interes na področju kulture, prioritete, ukrepe ter cilje in kazalce za njihovo doseganje. Njegovo pripravo mestnim občinam narekuje 14. člen Zakona o uresničevanju javnega interesa za kulturo (ZUJIK). Za pripravo dokumenta je v MOM pristojen Urad za kulturo in mladino.
V skladu s potrjenimi izhodišči in metodološko zasnovo je bila na začetku septembra 2021 s sklepom župana imenovana strokovna komisija za pripravo SRK v sestavi dr. Karolina Babič, Urška P. Černe, Aleš Novak, Marko Podjavoršek in Mojca Redjko. Koordinator skupine je mag. Klemen Brvar, vodja Urada za kulturo in mladino.
Strokovna komisija je v izhodišče priprave SRK postavila ključne cilje: kulturo celostno osvetliti in jo premisliti iz različnih vidikov, skupnostno uskladiti pogled na prihodnji razvoj kulture, upoštevati integrativni pristop v skladu s sodobnim, trajnostnim načinom bivanja ter pripraviti uresničljiv, a hkrati ambiciozen razvojni dokument z razvojnimi usmeritvami za daljše časovno obdobje.
Proces nastajanja SRK je razdeljen na več faz, ki si načeloma sledijo linearno, a se tudi prepletajo. Analitična in participativna faza sta bili ob koncu januarja 2022 v veliki meri zaokroženi, strokovna komisija je trenutno v fazi sinteze. Sledila bo sklepna faza – javna obravnava osnutka SRK in njegova redakcija na osnovi ugotovitev ter sprejem in potrditev strategije v Mestnem svetu MOM.
*
V analitični in participativni fazi je bila izvedena množica aktivnosti. Opravljen je bil pregled uresničevanja ukrepov Lokalnega programa za kulturo 2015–2020, ki omogoča sistematičen in poglobljen vpogled v vključevanje ciljev in uresničevanje ukrepov preteklega razvojnega obdobja (dokument je dostopen tukaj). Delovna skupina je segmentirala dvanajst ciljnih skupin, ki jih je vključevala na različne načine: preko diferenciranih anket, spletnih vprašalnikov, individualnih pogovorov, delovnih srečanj fokusnih skupin, panelnih srečanj, področnih predstavitev in razprav.
Pregledani so bili evropski in državni strateški dokumenti na področju kulture ter na stičnih področjih, obravnavana so bila področja delovanja nevladnih organizacij, ki delujejo v kulturi, in samostojnih kulturnih ustvarjalcev, javnih kulturnih zavodov, ljubiteljske kulture, zainteresirane javnosti (nagovorjeni so bili ustvarjalci, producenti, premišljevalci kulture), splošne javnosti, organizacij znanja in kulturno-umetnostne vzgoje, delovanja kulturno-kreativnih industrij, socialnega vključevanja na področju kulture, delovanja mestnih četrti in krajevnih skupnosti ter področje večkulturne in mednarodne skupnosti; prečesani so bili kulturno turistični potenciali; k sodelovanju so bili povabljeni mestni svetniki in svetniške skupine. Za izbrana področja ustvarjanja so ekspertize pripravili zunanji področni strokovnjaki.
Doslej je v procesu priprave strategije na različne načine sodelovalo čez 1.000 posameznikov.
Mestna občina Maribor

Nevidni Maribor: Nadvojvoda Janez, oče Meranovega
2022-02-08 12:00 - 2022-12-31 00:00 (Europe/Paris) | Vinske ceste / Posestvo Meranovo, Vrhov Dol 14, 2341 Limbuš
»Zvestoba dobremu staremu, vendar tudi posluh za novo.«
»… Lep dan, zahajajoče sonce, mir. Bog obvarji to božansko deželo, sem si mislil, v tvojih rokah sta mir in sreča te mile pokrajine. Z lepoto si jo zaznamoval in vanjo naselil dobre ljudi …« (iz dnevnika Nadvojvode Janeza)

Vljudno vas vabimo na ogled nove muzejske postavitve na Meranovem, ki vas bo popeljala po zgodovini posesti na drugačen način. Otvoritev, ki bo potekala v torek, 8. februarja 2022, ob 12. uri, je prva v seriji mariborskih obeležij 200. obletnice prihoda nadvojvode Janeza na Meranovo in v Maribor.

Nadvojvoda Janez Habsburško-Lotarinški je leta 1822 kupil posestvo, danes znano kot Meranovo. Ime je dobilo po njegovem sinu, grofu Francu Meranskem. Z velikimi stroški jo je spremenil v vzorno vinogradniško posest. Na njej je uvedel porenske sorte vinske trte, s čimer je ustvaril možnost za dvig kakovosti vinogradništva v Podravju. Prvi uspeh se je pokazal že ob trgatvi leta 1826, ki se je je nadvojvoda Janez osebno udeležil. Na tem posestvu je nadvojvodo in njegovo ženo Ano Plochl leta 1830 obiskal tudi sam avstrijski cesar Franc I. s soprogo Karolino Avgusto, sicer Janezov brat.

Vinogradi so postali tako ugledni in znani, da so na posesti v današnjem Hrastju leta 1832 ustanovili viničarsko šolo, ki je poudarjala pomen praktične izobrazbe. Vrhunec teh prizadevanj pa je bila ustanovitev Štajerske deželne sadjarsko-vinarske šole v Mariboru leta 1872. Kot velik dosežek sistematičnega prepletanja kmetijstva, kulture, raziskovanja in izobraževanja je potrebno omeniti oceno prvovrstnosti vina sorte rizlinga z Meranovega leta 1855 na veliki mednarodni razstavi kmetijskih, industrijskih in umetnostnih izdelkov v Parizu.
Vsebine raziskujemo in jih z umetniškimi postopki in ambientalnimi postavitvami predstavljamo na nove načine, od fizičnih objektov do izkušenj najnovejših tehnologij.

Razstava bo na ogled do konca leta 2022.
Za odpiralni čas prosimo, da nas predhodno kontaktirate na kibla@kibla.org.

———–

Projekt je nastal v sodelovanju s Fakulteto za kmetijstvo in biosistemske vede Univerze v Mariboru.
Nevidni Maribor je pilotni projekt Mreže RUK v izvedbi KIBLA2LAB. Naložbo sofinancirata Republika Slovenija in Evropska unija iz Evropskega sklada za regionalni razvoj.

Povezava do originalnega članka

LITERARNI NATEČAJ ZALOŽBE LITERA ZA NAJBOLJŠI ROMAN
2022-02-21 00:00 - 2022-09-15 00:00 (Europe/Paris) | založba Litera
Založba Litera ob svoji dvajsetletnici delovanja razpisuje javni natečaj za nagrado novo obzorje za najboljši slovenski roman v vrednosti 12.000,00 EUR. Nagrada vključuje honorar za izid nagrajenega romana pri založbi Litera v letu 2023.
Avtorji/-ice lahko sodelujejo s svojim avtorskim, še neobjavljenim romanom v slovenskem jeziku, ki ne obsega manj kot 7 avtorskih pol in več kot 15 avtorskih pol, pri čemer šteje ena avtorska pola 30.000 znakov s presledki. Natečaj vključuje tudi žanr kriminalke.
Svoja dela naj sodelujoči/-e pošljejo v tiskani obliki na naslov: Založba Litera, Gosposvetska c. 83, 2000 Maribor (s pripisom Za natečaj novo obzorje) najpozneje do 15. 9. 2022. V e-obliki naj sodelujoči/-e pošljejo dela na e-naslov
natecaj.litera@gmail.com.
Komisija, ki jo sestavljajo dr. Alojzija Zupan Sosič, mag. Gabriela Babnik in Aljaž Krivec, bo izbrala peterico najboljših del in razglasila prejemnika/-ico nagrade novo obzorje najpozneje do 15. 11. 2022. Ostala štiri dela bo založba Litera odkupila za izid v letu 2023. Komisija si pridržuje pravico, da nagrade ne podeli nobenemu od prispelih del.

Povezava do originalnega članka

Sodobna slovenska ilustracija
2022-04-15 19:00 - 2022-07-31 00:00 (Europe/Paris) | Maribor center / Umetnostna galerija Maribor (Strossmayerjeva 6,l Maribor)
Razstava 14. Slovenskega bienala ilustracije.
V Umetnostni galeriji Maribor s ponosom gostimo veliko razstavo 14. Slovenskega bienala ilustracije!
Razstava ponuja pregled čez odličnost, raznolikost in naboj nagovora sodobne slovenske ilustracije. Na razstavi je predstavljenih več kot 80 avtorjev in avtoric z originalnimi ilustracijami, nastalimi v zadnjem obdobju. Ob tem lahko obiskovalci prelistajo več kot 50 knjig, ilustriranih z originali na razstavi. Bienale ilustracije že od leta 1993 organizira Cankarjev dom skupaj z Zvezo društev slovenskih likovnih umetnikov. Ta likovna manifestacija že več kot četrt stoletja združuje starejše in mlajše generacije umetnikov ilustratorjev ter njihove najboljše dosežke potrjuje z nagrado, plaketami in priznanji Hinka Smrekarja. Bienalna razstava letos prvič gostuje v Mariboru. Tokrat je posebna pozornost namenjena ilustratorju Danielu Demšarju, prejemniku nagrade Hinka Smrekarja za življenjsko delo. Ob tem je bilo v okviru bienala podeljenih še 13 drugih nagrad.
Več o 14. Slovenskem bienalu ilustracije in nagrajencih.

Povezava do originalnega članka

2. sklop: Načini ustvarjanja
2022-05-04 00:00 - 2022-06-04 00:00 (Europe/Paris) | PEKARNA MAGDALENSKE MREŽE
marec – junij, Pekarna Magdalenske mreže
2. sklop: Načini ustvarjanja
Načini gledanja je brezplačni neformalni izobraževalni program, namenjen vsem, katerim slovenščina predstavlja drugi jezik. Osredotoča se na pridobivanje znanj in veščin za delo v kulturnem sektorju. Program udeleženkam in udeležencem omogoča tudi aktivno spoznavanje sodobne umetnosti in skupinsko obiskovanje kulturnih dogodkov v Mariboru.

Program, ki je sestavljen iz predavanj, praktičnih in teoretičnih delavnic ter obiskovanja kulturnih dogodkov, je razdeljen na štiri sklope, trenutno potekajo srečanja drugega sklopa, ki je poimenovan “Načini ustvarjanja”.

2. sklop: Načini ustvarjanja (marec-junij)

V drugem sklopu bodo udeleženke_ci spoznavale_i različna področja vizualne in avdiovizualne umetnosti ter načine, kako te umetniške zvrsti uporabiti, ne samo za namene ustvarjanja umetniških del, temveč tudi, kako znanja prenesti v vsakodnevno življenje.

Vsa srečanja se pričnejo ob 18.00 in potekajo v prostorih zavoda Pekarna Magdalenske mreže na naslovu Ob železnici 16 (prtličje prenovljene zgradbe KC Pekarna z vhodom ob zapornici).

● STOP ANIMACIJA • štiridnevna teoretično-praktična delavnica stop animacije

maj 2022

● OSNOVE GRAFIČNEGA OBLIKOVANJA • dvodnevna teoretično-praktična delavnica

junij 2022
mentor: Borut Wenzel

Programu se lahko pridružite kadarkoli!

● 2. SKLOP: Načini ustvarjanja (marec – junij 2022)
3. SKLOP: Načini uporabe (september – november 2022)
4. SKLOP: Načini povezovanja (14. november in december 2022)
● DRUŽENJA OB UMETNOSTI (januar 2022 – december 2022)

kontakt

nacini.gledanja@pekarnamm.org

info

Načini gledanja

fb skupina

https://www.facebook.com/groups

Srečanja potekajo v skladu z NIJZ priporočili za preprečevanje in obvladovanje okužb koronavirusa. Udeležene prosimo, da upoštevajo priporočila NIJZ. Hvala za razumevanje.

Operacijo Načini gledanja sofinancirata Republika Slovenija in Evropska unija iz Evropskega socialnega sklada.

Povezava do originalnega članka

Poziv k miru / An Appeal for Peace
2022-05-05 11:00 - 2022-05-28 13:00 (Europe/Paris) | Maribor center / Galerija DLUM (Židovska ul 10, Maribor)
DLUM se pridružuje številnim kulturnim prireditvam v podporo ukrajinskemu narodu, ki se legitimno in pogumno bori za svobodo in pravico do lastne državnosti. Nedavno tega so tako v okviru Beneškega bienala odprli razstavo z naslovom This is Ukraine: Defending Freedom.
Kurator: Mario Berdič Codella
Pobuda za razstavo v DLUM je prišla s strani člana DLUM Zorana Ogrinca, ki je sorodno razstavo, ob sodelovanju ukrajinskih likovnic in likovnikov, organiziral v galeriji Kavka v Tisnikarjevi domačiji v Mislinji. Na razstavo v organizaciji DLUM se je prijavilo 26 članic in članov DLUM, sodeluje pa tudi 26 ukrajinskih likovnih umetnic in umetnikov, ki dokazujejo, da njihove ustvarjalnosti ne more ustaviti nobena diktatura ali nasilje. Likovna dela, s katerimi prijavljene likovnice in likovniki sodelujejo, so tako slogovno kot motivsko in tematsko skrajno raznovrstna, saj segajo od neposrednega ali simbolnega upodabljanja nasilja in smrti, pa vse do neokrnjene narave in pozivov k medsebojnemu spoštovanju in iskreni ljubezni. Žal je ta nesmiselna vojna v Evropi postala neposredna grožnja za jedrski spopad, kar dokazuje blaznost vseh nosilcev oboroževalne tekme, saj vsi vemo, kakšne so posledice takšnega spopada na globalni ravni, namesto, da bi si prizadevali za dobrobit celotnega človeštva in materialna sredstva vlagali v pridelovanje hrane in ohranjanje okolja. Pričujoča razstava s svojim pozivom k miru v Ukrajini sega tako še globje in širše čez meje trenutnega spopada na evropskih tleh.
Članice in člani DLUM:
Ernest Artič, Bogdan Čobal, Matjaž Duh, Aleksandra Farazin İpek, Erna Ferjanič, Irena Gajser, Nataša Grandovec, Milena Houška Pavlin, Senad Ilazi, Zdravko Kokanović – Koki, Zmago Kovač, Jasna Kozar, Zoran Ogrinc, Samo Pajek, Marko Pak, Polona Petek, Vojko Pogačar, Luka Popič, Branimir Ritonja, Janez Rotman, Lucija Stramec, Maja Šivec, Stojan Špegel, Simona Šuc, Mira Uršič, Oto Vogrin.
Umetnice in umetniki iz Ukrajine:
Leo Adam, Oleksii Chebyk, Konstantin Chernyawsky, Myroslav Dedyshyn, Oleksii Ghievyshev, Stas Kadochnikov, Oleg M. Kirieiev, Tetiana Kopytova, Natalka Korf-Ivaniyk, Viktor Kortun, Oleksii Kulakov, Aleksandra Kyryllova, Sofi Law, Maria Loniuk, Antoni Maslyk, Tatiana May, Roman Miroshicenko, Irina Potapenko, Oleksii Revilka, Lesya Rigorcuk, Leonid Storozhuk, Nikita Titov, Vira Ustianska, Andrey Voznicki, Evgen Zaborovsky, Tetyana Zaytseva.
Ogled je možen:

torek-sobota: 11.00-13.00

Povezava do originalnega članka

Vodeni sprehodi po javnih spomenikih in umetniških sledeh v Mestnih četrteh Mestne občine Maribor
2022-05-07 10:00 - 2022-05-28 10:00 (Europe/Paris) | Okolica / Mestne četrti občine Maribor
V mesecu maju se nam pridružite na sprehodih umetnosti v Mestnih četrteh Mestne občine Maribor.
Program

Sobota, 7. maj 2022, 10.00: Vodeni sprehod po umetniških sledeh / Ivan Cankar
Zbirno mesto: pri nekdanji gostilni Prlek, Meljska cesta 9
Vodi: mag. Mojca Štuhec, strokovna sodelavka UGM
Sobota, 14. maj 2022, 10.00: Vodeni sprehod po umetniških sledeh / Koroška vrata
Zbirno mesto: pred UGM, Strossmayerjeva 6
Vodi: mag. Mojca Štuhec, strokovna sodelavka UGM
Sobota, 21. maj 2022, 10.00: Vodeni sprehod po umetniških sledeh / Tabor
Zbirno mesto: Magdalenski park pri spomeniku pesnika Rabindranatha Tagore
Vodi: Brigita Strnad, muzejska svetovalka
Sobota, 28. maj 2022, 10.00: Vodeni sprehod po umetniških sledeh / Pobrežje
Zbirno mesto: vogal Kosovelove ulice in Ulice XIV. Divizije, ob vhodni stranici Mesnega pokopališča Maribor
Vodi: mag. Mojca Štuhec, strokovna sodelavka UGM

Udeležba je brezplačna. V primeru dežja sprehod odpade.
Vabljeni!

Povezava do originalnega članka

Razstava Prostor in čas
2022-05-10 19:00 - 2022-06-09 19:00 (Europe/Paris) | Media Nox
Akademija za likovno umetnost in oblikovanje Univerze v Ljubljani v sodelovanju z Galerijo Media Nox vabi na razstavo izbranih zaključnih del študentov dodiplomskega in magistrskega programa Unikatno oblikovanje / steklo, ustvarjenih pod mentorstvom prof. mag. Tanje Pak.
S svojimi skulpturalnimi deli in prostorskimi postavitvami v steklu se bodo predstavili diplomski in magistrski študentje usmeritve steklo na Oddelku za industrijsko in unikatno oblikovanje, Akademija za umetnost in oblikovanje v Ljubljani, Univerza v Ljubljani.
Razstavljajo:

Renato Arnejčič
Kim Benkovič
Brigita Gantar
Brina Kavčič
Meta Mramor
Nika Šantej

Dela so nastala pod mentorstvom prof. mag. Tanje Pak.
Odprtje razstave bo v torek, 10. maja 2022 ob 19.u ri. Razstava bo odprta do 9. junija 2022.
O RAZSTAVI
Prostor in čas je razstava izbranih zaključnih del študentov dodiplomskega in magistrskega programa Unikatno oblikovanje / steklo na Akademiji za likovno umetnost in oblikovanje Univerze v Ljubljani, ustvarjenih pod mentorstvom prof. mag. Tanje Pak.
Prostorske postavitve, posebej prilagojene umestitvi v galerijo Medianox, predstavljajo multiverzum občutenja raznolikih svetov mladih ustvarjalcev. Ti se nam odkrivajo bodisi skozi osebne zgodbe, od intime do trkov z zunanjim svetom, neredko pa se z jasno gesto opredelijo tudi do problemov družbe in okolja.
Študij na usmeritvi steklo smeri Unikatno oblikovanje je izrazito individualiziran in stavi na prehajanje med različnimi polji umetniškega delovanja in izražanja. Spodbuja samostojnost, raziskovanje, iniciativo in kritičen pristop. Pedagoško delo zaupa v dialog s študenti, pedagogova beseda je predvsem izhodišče, izziv – morda, kadar je potrebno, kažipot. Senzibiliteta pa je, v duhu vse izrazitejših individualnih poetik sedanjega časa, individualna in pot do izraza prav tako. Vsak avtor išče sebi lastno senco, ki ga izrisuje v svetlobi, in jo daje nam v premislek.
Prof. mag. Tanja Pak
Vodja smeri Unikatno oblikovanje / steklo in keramika, ALUO, UL

Povezava do originalnega članka

Natalija Šeruga Golob / Iz zbirke W.B.
2022-05-12 00:00 - 2022-07-31 00:00 (Europe/Paris) | Maribor center / Umetnostna galerija Maribor, UGM Šop (Strossmayerjeva 6, Maribor)
Ustvarjanje Natalije Šeruga Golob zaznamuje prepoznavna govorica, ki se kot vrtinec suče okrog neznanega in skrivnostnega.
Srčika tega vrtinca se zbira okrog doživljanja in raziskovanja mističnega, raziskovanja in doživljanja univerzalnosti bivanja, ki obstaja kot neprestano kroženje ciklov med življenjem in smrtjo. Sama točka vrtinca – točka nič – je točka prehoda, s človeškim jezikom poimenovana tudi smrt. Umetnica zase pravi, da ji ustvarjanje pomeni ritual oziroma most med realnim in transcendentnim. In kako ji uspeva ta prestop v drugo dimenzijo? Natalija Šeruga Golob v svoja dela pogosto vključuje pradavne simbole, ornamente, različne pisave in čipke, za podlago uporablja stare tiske, zasledimo tudi reminiscence na zgodovino likovne umetnosti, predvsem pa se vse te plasti na platno (ali na papir) nalagajo skozi občutljivo sito umetničinega duha, ki se napaja pri številnih mistikih, pesnikih in mislecih.
Tokratni navdih je povezan z nemškim filozofom Walterjem Benjaminom, ki mu je umetnica posvetila aktualni cikel Iz zbirke W. B. V seriji risb majhnega formata izstopa motiv belega konja v preskoku.

Povezava do originalnega članka

Iz sivega v barve
2022-05-16 00:00 - 2022-06-15 00:00 (Europe/Paris) | Maribor center / Ulica škofa Maksimilijana Držečnika
Razstava ob jubilejnem tridesetem Festivalu Lent.
Razstava bo na ogled do 15. 6. 2022.
Od sivine do barv.
Nekoč je bil – siv. Ne, ne Maribor – četudi ob omembi sivine marsikateremu Mariborčanu spomin še vedno naslika tisto razvpito Štihovo puščavo. A sivina, o kateri teče beseda tukaj, je sivina na fotografijah prvih festivalskih dogodkov. Kajti tri desetletja nazaj, ko je ekipa Narodnega doma Maribor prvič zavzela nabrežje Drave in ga pred začudenimi očmi Mariborčanov spremenila v oder, so bile fotografije še črno-bele. In redke.
Danes, ko se po zaslugi mobilnikov vsakodnevno utapljamo v fotografijah vsega in vsakogar, si to le težko predstavljamo. Dejstvo je, čeprav je bil premierni Festival Lent zelo odmeven dogodek in »prvi multimedialni festival«, kot so ga opisali v Večerovem članku leta 1993, da je za njim ostala le peščica fotografij. Zato nas je toliko bolj razveselilo, ko smo leta 2019 pridobili tudi posnetke Večerovih fotoreporterjev, saj je za te posnetke dolgo časa veljalo, da so izgubljeni.
Te črno-bele spomine na prvi festival bomo na razstavi, ki bo od 16. maja do sredine junija na ogled v Ulici škofa Maksimilijana Držečnika, postavili ob bok sodobnim foto utrinkom in tako izrisali zgodbo Festivala Lent skozi tri desetletja.
To je zgodba o mestu, ki se je tudi s pomočjo festivalskega dogajanja otreslo pregovorne sivine, se umestilo na zemljevid festivalskih mest, z isto mero ponosa gostilo svetovne glasbene zvezdnike in ponudilo odre domačim ustvarjalcem, se obiskovalcem od blizu in daleč predstavilo v najboljši luči, Mariborčanom vseh generacij pa pokazalo, da je v njem lepo živeti.In je zgodba o festivalu, ki že tri desetletja skrbi, da so mariborska poletja polna glasbe, gledališča, plesa, radovednosti, ustvarjalnosti, druženja in – barv!

Povezava do originalnega članka

FRANC KOZJEK. OD SLIKE DO ZBIRKE
2022-05-24 00:00 - 2022-06-20 00:00 (Europe/Paris) | UKM 10 Gospejna ulica Maribor, Upravna enota Maribor, 2000 Slovenia
Dr. Franc Kozjek, magister farmacije in zaslužni profesor Fakultete za farmacijo Univerze v Ljubljani, je v petdesetih letih zbral preko 200 likovnih del 150-ih avtorjev. Ustvaril je obsežno zasebno zbirko, katere sestavni del je tudi spremno dokumentarno gradivo, ki ga poleg osnovnih podatkov o delih bogatijo zapisi o pogovorih z avtorji – v njihovih ateljejih ali domačem okolju. V dveh knjigah z naslovoma Od slike do zbirke I. in II je tako zbral zgodbe, ki nudijo vpogled v ustvarjalni proces in razmišljanja umetnikov. Gre za dragoceno zbirko in pomembna pričevanja, ki so obogatila literaturo o izbranih likovnih ustvarjalcih konca 20. in začetka 21. stoletja.

Vizije in poezija
2022-05-24 18:00 - 2022-06-04 18:00 (Europe/Paris) | Sodni stolp
Vizije in poezija
Slikarska razstava

Razstava bo odprta med od 24. maja do 4. junija 2022,
od ponedeljka do petka od 17. do 19. ure, v soboto od 10. do 12. ure,
nedelja in prazniki zaprto.

Otovoritev razstave bo v torek, 24. maja 2022, ob 18. uri.
Na otvoritvi bo Ana Lina Vodušek poleg slik predstavila še pesmi v prozi, ki jih bo sama recitirala.
Ob klavirju bosta Nevenka Orešič Leban in Igor Orešič.

Ana Lina Vodušek
Rojena je bila 4. maja 1979 v Ljubljani. Že deset let dela kot specialistka onkologije in radioterapije na Onkološkem inštitutu v Ljubljani, leta 2015 pa je doktorirala na Medicinski fakulteti UE Ljubljana. Trenutno deluje v timu za zdravljenje pljučnega raka. Od leta 2017 je zaupnica Sindikata za zdravnike in zobozdravnike FIDES OI.
Leta 2017 je zaključila uvodni študij skupinske analize v Ljubljani ter se decembra 2020 vpisala na študij skupinskega psihodinamskega organizacijskega konzaltinga v Beogradu. Rada ima delo v skupinah, bodisi kot članica ali kot voditeljica. Vodi kreativne delavnice v marketingu in turizmu.
Po štiridesetem letu je začela bolj poslušati svoj notranji glas, ki se je že od malih nog rad izražal skozi slikanje. V času epidemije je svoja težja čustva, predvsem nemoč, strah, paranojo, jezo in žalost, začela prelivati v barve, na papir. Na začetku je ustvarjala s pastelnimi barvami, kasneje pa je začela slikati tudi z oljnimi. Skozi študij v Beogradu je ugotovila, da ji slikanje pomaga tudi pri učenju in pri kreativnih delavnicah v sklopu dela s klienti. Predvsem pa v slikanju uživa, se popolnoma odklopi, najde zatočišče in prostor za svojo ustvarjalnost.
Tatjana Mijatovič
Slikarka živi in ustvarja v Radencih. Zaznamuje jo izjemna življenjska energija, ki jo prenaša v likovna dela. V likovni karieri se je predstavljala s številnimi samostojnimi razstavami, sodeluje pa tudi na skupinskih razstavah, likovnih delavnicah, kolonijah in simpozijih, tako doma kot v tujini. Je izredno družbeno angažirana. Njeno poslanstvo je povezovanje likovnih umetnikov, gospodarstvenikov, turističnih delavcev in široke likovne publike, bodisi v vlogi iniciatorke, soorganizatorke ali organizatorke likovnih srečanj, likovnih razstav, kolonij in drugih kulturnih projektov, ki so tudi humanitarnega značaja. Bila je DOSOR-jeva prostovoljka (Dom starejših občanov Radenci ), kjer je skrbela za predstavitev likovnih umetnikov in bila kuratorka njihovih likovnih kolonij. Osem let je bila tudi uspešna vodja Likovnega društva Gornja Radgona. V domačem kraju je s prijatelji ustanovila zavod MIKSeR, s katerim pripravlja dogodke z namenom, da kulturo približa domačemu občinstvu.
Igor Orešič,
arhitekt in pianist, je bil rojen leta 1943 v Rušah. Diplomiral je na Fakulteti za arhitekturo in hkrati uspešno zaključil študij klavirja na Akademiji za glasbo. Kot arhitekt je deloval v Mariboru, Zürichu in New Yorku, kjer se je poglobil tudi v umetnost izdelave mozaika.
Njegova najpomembnejša dela na tem področju so mozaik v protokolarnem objektu Brdo pri Kranju in mozaik v Hiši stare trte v Mariboru, ki velja za največji talni mozaik v Sloveniji.
Kot slikar sodeluje na razstavah in slikarskih kolonijah v Sloveniji in tujini, za svoje delo pa je prejel več nagrad. V letih 2016, 2017 in 2018 je sodeloval na pariškem Salonu SNBA, v Carousselu du Louvre. Leta 2018 je sodeloval na razstavi »Umetniki sveta« v Cannesu. V Franciji je leta 2019 za delovanje na področju umetnosti prejel srebrno medaljo »Arts-sciences-lettres«.

Povezava do originalnega članka

Dan Mariborske knjižnice 2022 - Igralni dan
2022-05-27 09:00 (Europe/Paris) | Pionirska knjižnica Nova vas
Dan Mariborske knjižnice 2022
IGRALNI DAN
Petek, 27. maja, od 9. ure v Pionirski knjižnici Nova vas in od 16. ure v Knjižnici Nova vas, Cesta proletarskih brigad 61 in 63/a, Maribor
Ob mednarodnem dnevu iger in igranja vas vabimo, da nas obiščete in preživite prosti čas ob igrah iz naše Igroteke.
Popoldan vabimo odrasle obiskovalce, da spoznajo novo družabno igro mladih slovenskih ustvarjalcev Coupling, the Game, ki vzpodbuja zanimive pogovore in spoznavanje soigralcev.

Povezava do originalnega članka

Podpri parado, izobesi zastavo
2022-05-27 10:30 - 2022-06-30 23:30 (Europe/Paris) | MKC Maribor
Mesec ponosa junij bo kmalu tukaj in kot je že navada, vas ekipa Maribor skozi rožnata očala tudi letos vabi, da nam pomagate odeti Maribor v barve mavrice v znak solidarnosti do skupnosti LGBTQIA+. V veliko veselje nam je, da lahko uradno napovemo že četrto akcijo »Podpri parado, izobesi zastavo«.
Mavrična zastava se je rodila junija 1978 v San Franciscu. Zasnoval jo je Gilbert Baker kot odgovor na željo skupnosti po univerzalnem simbolu. Prve, ročno zašite zastave je sestavljalo osem simboličnih barv: roza (seks), rdeča (življenje), oranžna (zdravljenje), rumena (sonce), zelena (narava), turkizna (umetnost), indigo (harmonija) in vijolična (duhovnost). Kasneje se je rodila različica s šestimi barvnimi trakovi, ki jo poznamo še danes, ko predvsem v času junijskih obeležitev krasi marsikatero poslopje.
Mavrična zastava je danes simbol proslave. Z njo proslavljamo neštete raznolike zgodbe, ki tvorijo skupnosti LGBTQIA+ in utiramo prostor, ki je varen in odprt do vseh. Kot poudarjamo vsako leto, pa obenem ponazarja dolgo zgodovino boja za enakopravnost in pravice, ki mnogim izmed nas še zmeraj niso zagotovljene. Poleg obeležitve pomembnih zmag tako gledamo tudi v prihodnost in nabiramo moči za to, kar nas čaka – prav tako pa sporočamo, da je pod njenimi barvami prostora za vsakogar, ki si prizadeva za opolnomočenje LGBTQIA+ oseb.
Čeprav bo letošnji Mavrični junij izgledal nekoliko drugače, vas ekipa Maribor skozi rožnata očala v tem duhu znova vabi, da javno izkažete svojo podporo skupnosti in ponosno izobesite mavrično zastavo.
Akcija je tradicionalno namenjena posameznicam_kom ter skupinam, organizacijam in podjetjem s sedežem v Mariboru, pridružite pa se seveda lahko tudi iz drugih krajev – vsaka podpora šteje! Za sodelovanje je potrebno izpolniti spletni obrazec na https://forms.gle/K21acAYvtUg5SQXW8, kjer navedete svoje podatke ter označite, ali zastavo že imate. Sodelujoče_i iz Maribora lahko zastavo brezplačno dobite tudi pri nas: na voljo sta osebni prevzem na MKC Maribor (Ob železnici 16) ali dostava po dogovoru.

Naroči zastavo

Ko je zastava pri vas, jo je potrebno samo še izobesiti!
Vabimo vas, da to storite že v začetku meseca, da bo plapolala čim dlje. Če želite razkazati svoje kreativne veščine, bomo vesele_i tudi doma narejenih zastav ali drugih mavričnih obeležij. Pomembno je, da nam ne pozabite poslati fotografije izobešene ali razstavljene zastave na maribor-pride@mkc.si ali katerega od spletnih kanalov (stran Maribor Pride ali Maribor skozi rožnata očala na Facebooku in @maribor_pride na Instagramu). Tam smo vam na voljo tudi za morebitna vprašanja.

Rezervacije bomo sprejemale_i tudi po 1. juniju, a svetujemo, da si zastavo rezervirate čimprej, saj je število omejeno. Obrazec je že na voljo na naslednji povezavi:

Vsem sodelujočim se zahvaljujemo za podporo in se že veselimo mavrično obarvanih trenutkov!
Vesel mesec ponosa,
ekipa Maribor skozi rožnata očala

Povezava do originalnega članka

To noč sem jo videl
2022-05-27 18:00 (Europe/Paris) | Stara dvorana
Drago Jančar, Janez Pipan
To noč sem jo videl
Scenska balada v treh slikah
Režija: Janez Pipan

Predstava traja 4 ure in 20 minut ter ima 2 odmora. Premiera: 24. september 2021, Stara dvorana

Koprodukcija Drame SNG Maribor, Burgteatra Dunaj, Jugoslovenskega dramskega pozorišta Beograd in Cankarjevega doma Ljubljana.
Brezčasna zgodba o času, ki nekatere spremeni v ljudi, druge pa v pošasti
Drago Jančar je velikan slovenske, evropske in svetovne literature. Brezčasen, mojstrski pripovedovalec se v svojih romanih, novelah, kratkih zgodbah in dramah dotika globokih ran Slovenije in našega širšega kulturnega prostora, tako imenovane Mitteleurope. Njegove zgodbe segajo v bližnjo ali daljno preteklost, v današnji kruti kapitalistični moment, v neimenovane prostore nesvobode, včasih bivajo v metafori ali pa, kot se zgodi le največjim, sestavijo vse elemente pripovedi, vse svoje
pisateljske značilnosti in pripovedne kvalitete v brezčasno mojstrovino, kot je roman To noč, ko sem jo videl.
Odrska postavitev romana To noč sem jo videl je eden najambicioznejših umetniških projektov v zgodovini samostojne Slovenije. Nastal bo kot koprodukcija med dunajskim Burgteatrom (pod vodstvom Martina Kušeja), srbskim Jugoslovenskim dramskim pozorištem ter Cankarjevim domom. Koprodukcija z mednarodno zasedbo ni nastala zaradi naključnih povezav, ampak je logična posledica vsebine romana. Pet pripovedovalcev, ki v romanu govorijo pretresljivo zgodbo Veronike Zarnik, je namreč različne
narodnosti. Vsak od njih odstira Veronikino usodo z njegove oziroma njene perspektive – srbski oficir Stevan, Veronikin ljubimec, njena dementna mati, nemški zdravnik, hišna gospodinja Joži ter ostareli partizan Jeranek odvijejo zamotan klobčič ljubezni, ljubosumja, poguma, pa tudi krutosti, izdaje, vsega človeškega. Čeprav gre za pet prvoosebnih zgodb, so te polne dogodkov, situacij. Ljubezenska zgodba med Veroniko in Stevanom, vihra druge svetovne vojne, Veronikina končna usoda, pa vsi
pisani, izjemno izpisani karakterji, ki kličejo po utelešanju odlične mednarodne igralske zasedbe.
Janez Pipan, ki je pripravil odrsko priredbo in uprizoritev tudi režiral, je intelektualec neznanskih širin, ki se je z Jančarjem srečal že v uspešni postavitvi njegovega romana Katarina, pav in jezuit na odru ljubljanske Drame, ki jo je Pipan dolga leta uspešno vodil. Za uspešno odrsko postavitev takega romana, kot je To noč sem jo videl, ni dovolj “le” režijska vizija. Potrebne so življenjske izkušnje, širina, načitanost, predvsem pa ljubezen in spoštovanje do vsega, kar je človeško, krhko.
Pipanova adaptacija teksta ohrani kronološko razdrobljenost, a se nasloni na dele romana, ki so situacijsko najbolj bogati in zanimivi. Gre za sodobni, poetični realizem, kjer se leta izkušenj zrcalijo v umirjeni, dostojanstveni režijski poetiki, ki odlično sovpada z zadržanim, dodelanim, izpiljenim Jančarjevim slogom.

Zasedba
Veronika Zarnik – Nataša Matjašec Rošker
Leo Zarnik – Blaž Dolenc
Stevan Radovanović – Milan Marić
Major Ilić – Nebojša Ljubišić
Gospa Josipina – Milena Zupančič
Peter, njen mož/Filip, Leov brat – Davor Herga, Uroš Smolej k. g.
Horst Hubmayer, oficir Wehrmachta – Daniel Jesch
Joži, gospodinja – Mateja Pucko
Jeranek, delavec in partizan – Matevž Biber
Jeranek v poznejših letih – Vladimir Vlaškalić
Pevka (iz Vranja) – Mirjana Šajinović
Angleški vojak, stražar – Anže Krajnc
Fani, kuharica – Irena Varga
Franc, strežnik – Ivica Knez
Vito, pianist – Robert Mraček
Pesnik – Matija Stipanič, Robert Korošec, Aleš Valič
Wallner, esesovec, poveljnik Gestapa v Kranju – Alfonz Kodrič
Kostja, komisar – Kristijan Ostanek
Peter, partizan in oficir Ozne – Nejc Ropret
Janko Kralj – Petja Labović
Medicinska strežnica – Mojca Simonič
Vojak – Dane Radulović
Trobači – Anže Krajnc (trobenta), Matjaž Kaučič (trobenta), Žan Pečenik (evfonij), Ivica Knez (bobni)
Gostje na Podgorskem – Davor Herga
Vito, pianist – Robert Mraček
Gostje na Podgorskem – Matija Stipanič, Mirjana Šajinović, Mojca Simonič, Nejc Ropret, Kristijan Ostanek
Kosci – Davor Herga, Nejc Ropret, Kristijan Ostanek
Žanjici – Mirjana Šajinović, Mojca Simonič
Scenograf Marko Japelj, avtorica videa Vesna Krebs, kostumograf Leo Kulaš, skladatelj in izvajalec scenske glasbe Milko Lazar, korepetitor in avtor glasbenih priredb Robert Mraček, oblikovalec svetlobe Andrej Hajdinjak, oblikovalec odrskega giba in borilnih veščin Sergio Moga, lektorica Metka Damjan, prevajalca romana v nemški jezik Klaus Detlef Olof in Daniela Kocmut, prevajalka romana v srbski jezik Ana Ristović, prevajalki na vajah za nemški jezik Brabara Lečnik in Tjaša Šket, prevajalka
pesmi Počiva jezero v tihoti v španski jezik Mojca Medvedšek, asistent režije Žiga Hren (študent AGRFT), asistentka kostumografa Lara Kulaš, asistent skladatelja Marjan Peternel, za potrebe uprizoritve sta prevod priredila Klaus Detlef Olof in Daniela Kocmut.
V uprizoritvi sta uporabljeni pesmi “Ob uri mraka” in “V požarih plamteče ljubezni” Pavla Golie iz zbirke Pesmi o zlatolaskah (1921) in pesem “Slovenska” Ivana Roba.
V uprizoritvi so uporabljene skladbe: Bože pravde (izvajalec: Beograjska filharmonija, živa izvedba, Youtube), Marširala kralja Petra garda (Youtube), Hej brigade (Matej Bor, Karol Pahor, priredba Stjepan Dlesk, izvajalec Partizanski pevski zbor in godba milice, dirigent Radovan Gobec), Svobodna Slovenija (Pavel Šivic, France Kosmač, Mile Klopčič, priredba Vinko Štrucl, izvajalec Partizanski pevski zbor in godba milice, dirigent Radovan Gobec); Robert Mraček je za uprizoritev priredil
naslednje skladbe: Počiva jezero v tihoti (slovenska ljudska, izvajalec Mešani pevski zbor SNG Maribor), Tutti Mi Chiamano Bionda, La Mula de Parenzo, Die Wacht am Rhein, Je pa davi slanca pala, Otvori mi belo Lenče, Da znaeš mori mome.
V uprizoritvi je uporabljen motiv iz slike Kolona Ive Šubica.

Nakup kart

Povezava do originalnega članka

TRANCEWORKS: Strategije osvobajanja – delavnica
2022-05-27 19:00 (Europe/Paris) | Center Moč srca v Mariboru
Vabljeni na trans-formativno delavnico!
Ob petkih 27.5., 10.6. In 24.6. ob 19:00 vabljeni v Center Moč srca v Mariboru!
Prijave do 20.5. na:
satoration@gmail.com
Število udeležencev je omejeno na 12.
Cena (za vse 3 termine skupaj): 60 EUR
(udeležba bo potrjena s plačilom računa pred pričetkom delavnice)
Podrobnejše napotke prejmete na email po prijavi.
Praktična delavnica preprostih, a globokih ter učinkovitih tehnik za izboljšanje psihofižične kondicije in raziskovanje širšega spektra realnosti.
V sklopu treh zaporednih delavnic na 14 dni: 27.5., 10.6. in 24.6., se bomo spoznali z raznimi mentalnimi vajami, delom z zvokom, tibetanskimi Tsa Lung vajami ter drugimi dihalnimi tehnikami za različne namene (fokus, umiritev, izboljšan imunski sistem, jasnost, balans, moč, spremenjena stanja zavesti).
Vsaka delavnica bo obsegala tudi daljšo glasbeno-zvočno-“neo-šamansko” seanso skozi katero bomo lahko delali v razširjenih stanjih zavesti.
Delavnica bo primerna tako za racionalne skeptike, kot za pripadnike kateregakoli prepričanja. Potrebujete le pripravljenost na lastno delo ter raziskovalen in odprt um.
::::::::::::::::::::::::::::::::::::::::::::::::::::::::::::::
Nismo nekakšni listi, ki nas premetava usoda, smo so-kreatorji realnosti!
Naj bodo vsa čuteča bitja svobodna in brez trpljenja!
FB dogodek:
https://fb.me/e/2rtqsRSze
The post TRANCEWORKS: Strategije osvobajanja – delavnica appeared first on NIMETU.

Povezava do originalnega članka

Dan Mariborske knjižnice 2022 - Pravljični večer za odrasle
2022-05-27 19:00 (Europe/Paris) | Knjižnica Nova vas
Dan Mariborske knjižnice 2022
PRAVLJIČNI VEČER ZA ODRASLE
Petek, 27. maja, ob 19. uri na ploščadi pred Knjižnico Nova vas in Pionirsko knjižnico Nova vas, Cesta proletarskih brigad 61 in 63/a, Maribor.
Pripovedujejo: Marko Bezenšek, Agica Kovše, Tone Obadič, Vesna Radovanovič in Suzana Slavič.
Glasbeni gost: Jure Tori
V primeru dežja bomo prireditvi izvedli v dvorani Mestne četrti Nova vas, Radvanjska cesta 65, Maribor.
Podporniki, sponzorji, donatorji Dneva Mariborske knjižnice…

Povezava do originalnega članka

Operna noč
2022-05-27 20:00 (Europe/Paris) | Maribor center
Operni spektakel pod zvezdami.

Glasba je izmed vseh umetnosti prav gotovo tista, ki najmočneje povezuje ljudi različnih generacij, interesov in življenjskih nazorov. Ker si želimo, da bi tako kultura kot umetnost še naprej ostali javni dobrini, ki bi morali biti dostopni prav vsem, za vse zaprisežene ljubitelje operne umetnosti kakor tudi vse radovedne mimoidoče obiskovalce tradicionalno pripravljamo Operno noč.
Na koncertu, ki ga pod taktirko Simona Krečiča izvaja Simfonični orkester SNG Maribor ter zbor in solisti mariborske Opere, zazvenijo zbori in najlepše arije iz največjih opernih uspešnic iz italijanske, francoske in slovenske operne zakladnice.
Simfonični orkester SNG Maribor
Zbor Opere SNG Maribor
Solisti Sabina Cvilak, Valentina Čuden, Nika Gorič, Petya Ivanova, Jaki Jurgec, Irena Petkova, Martin Sušnik in Andreja Zakonjšek Krt

Povezava do originalnega članka

Frišna Lacha: BATISTA CADILLAC
2022-05-27 20:00 (Europe/Paris) | Maribor center / Mariborski Grad (Grajska ulica 2, Maribor)
Frišno Lacho bomo zaključili s skupino BATISTA CADILLAC.
Batista Cadillac je bend, ki je na Emi 2022 s skladbo “Mim pravil” zasedel prvo mesto stroke in drugo mesto po skupnem seštevku točk.
Na Frišni Lachi bodo predstavili svoj prvi album, ki izide 14. maja! Z močnim hitovskim nabojem “Mim pravil” Batista Cadillac napovedujejo svoj prvi album, na katerem bodo tudi hiti kot sta “Pust me do besede” in “Magnolije”. Poleg starih popevk obljubljajo tudi konkreten nabor novega soula, ki je nastajal v zadnjih dveh letih s pomočjo producenta Martina Štibernika, kitarista Tadeja Koširja in še nekaj enakomislečih glasbenih kolegov.
Zasedba:
Urban Lutman, vokal
Matija Koritnik, kitara, vokal
Primož Hudoklin, kitara
Jakob Zlatinšek, klaviature
Sebastjan Podlesnik, bas
Enos Kugler, bobni
Po koncertu sledi tradicionalni JAM SESSION!
Program:

20.00 – otvoritev prizorišča (čas ko si privoščiš pijačo, brez da čakaš v vrsti in si zagotoviš prvo vrsto pred odrom)
21.00 – koncert (začeli bomo !TOČNO! ker sledi…)
22.30 – jam session (prinesi svoj instrument ali pridi praznih rok – šuuus bo v vsakem primeru).

Vstopnina:

15,00 € v predprodaji,
17,00 € na dan dogodka.
Prodaja kart v Grajski kavarni Maribor (Trg svobode 1). Če ne uspeš tja, pa piši na mail kavarna@museum-mb.si.

Povezava do originalnega članka

Apofenija/1
2022-05-27 20:00 (Europe/Paris) | Gledališka predstava v koprodukciji: konS, Moment, Bunker in Melara, na Intimnem odru GT22, Maribor
Kaj se zgodi, ko gledališču kot živemu mediju pozicijo živosti z odra prestavimo v avditorij?
Apofenija je demo verzija (/1) subjekta umetne inteligence, ustvarjenega, da uprizarja vse tisto, kar je neuprizorljivo. Apofenija skozi svoj mehanizem vzorčenja generira fraktale svoje interpretacije človeškega (ne)smisla. Apofenija je strukturirana kot organizem oživljajočih celic, ki odpira prostor prihodnosti, kot prostor brez človeka, v katerem umetna inteligenca svojo namenskost osmišlja skozi pozabljene podobe trajanja, minevanja in bivanja. Apofenija obdeluje vse, kar je neoprijemljivo, neubesedljivo, neulovljivo. Lovi trenutke déjà vujev, virtualnih drobcev življenja, minulih vonjav in izgubljenih spominov. Apofenija je programirana za produciranje utrinkov bivanja, iskanje smislov v svoji spominski plošči neštetih podob in pomenov. Kako konstrukt umetnega razume organskost živega? V uprizoritvi, v kateri edini živi element v dvorani ostaja gledalec, obsojen na iskanje življenja v inherentno tujem, se vzpostavlja nova oblika življenjskosti, dialog med sogovornikoma, ki ne govorita istega simbolnega jezika.
Avtorici Nina Ramšak Marković, Varja Hrvatin
Oblikovalec videa Vid Merlak
Scenograf Igor Vasiljev
Tehnična soavtorja Staš Vrenko, Monika Pocrnjić
Oblikovalec zvoka Jure Anžiček
Oblikovalka besedila Siri
Oblikovalca govora eBralec, Google Prevajalnik

Povezava do originalnega članka

Hrana za ušesa za Ukrajino
2022-05-27 20:00 - 22:00 (Europe/Paris) | Mc pekarna
DOBRODELNI KONCERT ZA UKRAJINSKE NABORNIKE
Vojna v Ukrajini, ki je pretresla ves svet, je že zahtevala številne žrtve in povzročila ogromno škodo. S težkimi razmerami pa se soočajo tudi naborniki, ki branijo ukrajinska mesta in njihove prebivalce.
Na dobrodelnem koncertu HRANA ZA UŠESA ZA UKRAJINO bomo zbirali prostovoljne prispevke za nakup osnovnih potrebščin. Zbrani denar bo neposredno namenjen kantini Relaks v mestu Ternopil, ki v vojnem času nudi brezplačno hrano vsem, ki branijo mesto, kot tudi drugim, ki so potrebni pomoči.
V okviru koncerta v MC Pekarna bodo nastopili Boštjan Bračič s prijatelji, Strici iz ozadja in B-kompleks.
NASTOPAJOČI
BOŠTJAN BRAČIČ S PRIJATELJI
Mariborskega glasbenika in radijskega moderatorja Boštjan Bračič smo dolga leta lahko spremljali na valovih Radia City. Njegova glasbena kariera sega že v leto 1999, ko je ustanovil skupino Invite, kot solo izvajalec pa se je širši javnosti predstavil desetletje kasneje z nastopom v oddaji Slovenija ima talent.
—
STRICI IZ OZADJA
Mariborska skupina, katere ustanovni člani prihajajo s Filozofske fakultete Univerze v Mariboru. Posebej so osredotočeni na instrumentalno glasbo, ki izvira iz sproščene zvrsti, namenjene plesu in zabavi – ameriškega surf rocka. Njihova glasba je mešanica klasičnih in sodobnih glasbenih slogov s pridihom znanih melodij iz brezčasne znanstvene fantastike in špageti westernov.
—
B-KOMPLEKS
Štajerski country, folk in blues kvartet spaja ekstrakte ameriške folklore s slovenskimi prevodi legendarnih country, blues in rock besedil ter esencialnimi kitarskimi solažami, ustvarjajo pa tudi originalne avtorske skladbe. V letošnjem letu so izdali svoj prvi album, Americana po slovensko.
Koncert bo v petek, 27. 5. 2022, s pričetkom ob 20. uri.
_________________________________________
Dogodek poteka ob podpori MKC Maribor. Dejavnosti Društva IndiJanez podpirata Mestna občina Maribor in Urad Republike Slovenije za Mladino.

Povezava do originalnega članka

27. slovensko zborovsko tekmovanje Naša pesem 2022
2022-05-28 - 2022-05-29 | Unionska dvorana Prešernova ulica 3 Maribor, Upravna enota Maribor, 2000 Slovenia
IZBRANI ZBORI
Izbor so naredili člani umetniškega sveta Martina Batič, Karmina Šilec in Stojan Kuret.
MEŠANI ZBORI
1. Zbor sv. Nikolaja Litija, zb. Helena Fojkar Zupančič
2. Mešani pevski zbor Viva Brežice, zb. Simona Rožman Strnad
3. Komorni zbor MEGARON, zb. Damijan Močnik
4. Komorni zbor Kor, zb. Daniel Tement
5. Komorni zbor Glasis, zb. Ernest Kokot
6. Akademski pevski zbor Univerze na Primorskem, zb. Ambrož Čopi
7. Akademski pevski zbor Tone Tomšič Univerze v Ljubljani, dir. Rahela Durič
8. Akademski pevski zbor Maribor, zb. Tadeja Vulc
9. Mešani zbor Vokalne akademije Ljubljana, zb. Ana in Tine Bec
10. Mešani pevski zbor Zarja Šentvid pri Planini, zb. Matevž Pušnik
11. Mešani mladinski zbor Emil Komel, Gorica, zb. David Bandelj
12. MePZ Prosavus, zb. Aljaž Bastič
13. Komorni zbor Orfej, dir. Andraž Hauptman
14. Komorni zbor Limbar, Moravče, zb. Tomaž Pirnat
15. Komorni zbor DEKOR, Ljubljana, dir. Sebastjan Vrhovnik
VOKALNI SKUPINI
16. Vokalna skupina A cappella KUD Rače, v. s. Tone Žuraj
17. Vokalna skupina Cantilena, Podlehnik, v. s. Jakob Feguš
MOŠKI ZBORI
18. Komorni moški pevski zbor Davorina Jenka Cerklje, zb. Neža Križnar
19. Moški zbor Vokalne akademije Ljubljana, zb. Tine Bec
20. Vokalna skupina Ivana Cankarja, Ljubljana, zb. Tom Varl
ŽENSKA ZBORA
21. Dekliški pevski zbor Akademije za glasbo Univerze v Ljubljani, dir. Marko Vatovec
22. Ženski zbor Vokalne akademije Ljubljana, zb. Ana Bec
Dodatne informacije
Glasbena vsebina:
Mihela JAGODIC
mihela.jagodic@jskd.si, 01/24 10 525
Informacije glede praktičnih zadev v Mariboru (namestitve, prehrana, prevoz):
Matija VARL
matija.varl@jskd.si, 02/ 23 42 117

Sneguljčica 3+
2022-05-28 10:00 (Europe/Paris) | Velika dvorana
Pavel Polák po motivih bratov Grimm / 45 min

Trije igralci želijo zaigrati pravljico, a prav vsak hoče glavno vlogo pripovedovalca. Nekako se sporazumejo in znana pravljica se lahko začne. Brez nenehnih medsebojnih spopadov človeške nečimrnosti pač ne gre, a vseeno varno pripeljejo nežno Sneguljčico do srečnega konca. Prelepa tradicionalna likovna podoba na odru izriše pisano bogastvo lesenih lutk z lumpastimi palčki na čelu: “Če otroci so človeški malčki, mi, ki manjši smo od njih, smo palčki!”

Nakup kart

Povezava do originalnega članka

Sobotna ustvarjalnica / KAMIŠIBAJ – Huda mravljica v UGM in druge zgodbe
2022-05-28 10:00 - 11:30 (Europe/Paris) | Maribor center / Umetnostna galerija Maribor (Strossmayerjeva 6, Maribor)
Urša Rotman, prof. lik. um. vam bo povedala zgodbo o tem, kako je v UGM prišla naša Huda mravljica – saj veste tista, ki je pohrustala celega bika.
Vodita: Urša Rotman, prof. lik. um. in Brigita Strnad, muzejska svetovalka
Urša Rotman, prof. lik. um. vam bo povedala zgodbo o tem, kako je v UGM prišla naša Huda mravljica – saj veste tista, ki je pohrustala celega bika. Ampak Huda mravljica je tudi zelo radovedna in rada spoznava umetnost. Med umetninami se tudi kdaj izgubi, a na poti nazaj se lahko naučili veliko novih reči. Urša bo pripovedovala z besedo in s sliko. Nato pa vas bo povabila, da tudi vi ustvarite svojo zgodbo o tem, kdo ste, kaj imate radi, ali se kdaj tudi izgubite in kaj pri tem novega doživite.
Cena posamezne ustvarjalnice: 3 €
Obvezne predhodne prijave: 02 22 94 697, brigita.strnad@ugm.si
S tokratno ustvarjalnico zaključujemo naša sobotna srečanja za otroke od 5 do 10 let v sezoni 2021 – 2022. Ponovno se srečamo v soboto, 17. septembra 2022. Vmes otroke vabimo še na barviti počitniški program Ustvarjalno poletje v UGM. Več tukaj.

Povezava do originalnega članka

Dan Mariborske knjižnice 2022 - Razigrani dan
2022-05-28 10:00 - 13:00 (Europe/Paris) | Pionirska knjižnica Nova vas
Dan Mariborske knjižnice 2022
RAZIGRANI DAN
Sobota, 28. maja, od 10. do 13. ure na ploščadi pred Knjižnico Nova vas in Pionirsko knjižnico Nova vas.
Na ta dan omogočamo 50% popust na članarino!
Program:

Igranje iger za vse generacije
Izmenjava igrač
Pripovedovanje pravljic
Nastop otrok iz Vrtca Otona Župančiča in OŠ Ludvika Pliberška
Čarodej Sam Sebastian

​Trkaj: Repki, koncert
V primeru dežja bomo prireditev izvedli v dvorani Mestne četrti Nova vas, Radvanjska cesta 65, Maribor.
Podporniki, sponzorji, donatorji Dneva Mariborske knjižnice…

Povezava do originalnega članka

Delavnica pisanja poezije z Vesno Liponik
2022-05-28 18:00 (Europe/Paris) | PEKARNA MAGDALENSKE MREŽE
28. 5. 2022 ob 18.00, Pekarna Magdalenske mreže
Festival prostovoljstva v Mariboru

Delavnica pisanja poezije z Vesno Liponik

V okviru Festivala prostovoljstva v Mariboru te vabimo, da se udeležiš delavnice pisanja poezije z Vesno Liponik.

Na delavnici se bomo osredotočale_i na to, kako se spopasti z negativnimi čustvi skozi kreativno pisanje. Po kratki predstavitvi svojega dela in najljubšh pesmi, bomo delavnico začele_i z vajo cadavre exquis. Nato bomo nadaljevale_i z anonimnim pisanjem poezije v slogu po svoji izbiri. Na koncu bomo izbrale_i naključne pesmi, jih prebrale_i na glas in se o njih pogovarjale_i. S sebo prinesite pesmi, ki so vam blizu, vaše ali od priljubljene_ga pesnice_ka.

Delavnica bo potekala v angleščini.

Prijave na delavnico sprejemamo do 26. 5. na info@pekarnamm.org

Vesna Liponik

je pesnica in aktivistka. Na Filozofski fakulteti v Ljubljani zaključuje študij primerjalne književnosti in literarne teorije ter slovenskega jezika. Zanimajo jo predvsem literatura, performans, fotografija in teorija, pri čemer se interdisciplinarno osredotoča predvsem na feminizem, lezbične in gejevske študije, queer teorijo, kritične animalistične študije in literarno teorijo. Leta 2019 je izšel njen pesniški prvenec roko razje.

Festival prostovoljstva v Mariboru pripravljamo organizacije mreže Prostovoljstvo v Mariboru.
Festival sofinancirajo: Mestna občina Maribor, Urad RS za mladino, Active Citizens Fund, NA Movit, Evropska solidarnostna enota

Povezava do originalnega članka

Mariborska praln'ca 5 - The dead keep it
2022-05-28 18:00 - 2022-05-29 05:00 (Europe/Paris) | Dvorana Gustaf Pekarna 16 Ob železnici Maribor, Upravna enota Maribor, 2000 Slovenia
VOL.05 – THE DEAD KEEP IT
| hardtechno – schranz launderette + techno pre-wash session + after party |
Date: Saturday, 28. May 2022
Location: Dvorana Gustaf, Maribor, Slovenia
Time: 18.00 – 12.00
Age limit: 16+

Hardtechno launderete artists @ 21.00
VIPER XXL | Germany
BARBERS | Italy
GIGI | FoS
MARC D’VIRUS aka MDV | FoS
DOMNQ
Techno pre-gathering @ park behind Dvorana Gustaf @ 18:00
THE FROG vs. MISTINA | FoS

TICKETS:
Early bird ticket: 12€ : SOLD OUT
Picnic pre-gathering donation: 3€
Regular presale ticket: 15€
At the door: 20€
After party: 5€
* to get ticket without handling fee, you can transfer the fee directly. For all info write an e-mail on factory.of.sounds@gmail.com
** to get a ticket in physical form, which you can keep for memory, you can collect it personally or via post. For all info write an e-mail on factory.of.sounds@gmail.com

MARIBORSKA PRALN’CA, VOL.05 – THE DEAD ARE COMING
| (oldies-goldies) Hardtechno – industrial after hours |
Date: Sunday, 29. May 2022
Location: Melje (coordinates: 46.5628763,15.6657180 – Einspilerjeva ulica 31, Maribor)
Time: 04.00 – 12.00
Age limit: 16+
MAJKL M aka. MJKŁM | FoS | 4 hour Industrial Techno session
GIGI | FoS | Oldies-Goldies Hardtechno session
TAMCHI vs. SCHRANZSCHWESTER | Šrance Flešeren vs. FoS

Trinajstka s Koala Voice
2022-05-28 19:00 (Europe/Paris) | Vetrinjski dvor
Koncert Trinajstka ima dobrodelno noto, saj gre izkupiček od vsake karte za individualne potrebe naših posebnih otrok. Ob skupnem druženju in odlični glasbi, na slehernem podarimo tudi nagrado Srce navdiha ljudem, ki preprosto in pozitivno štrlijo iz povprečja.
Cena vstopnice: 20 € (za OTROKE 10 €)
Na dan dogodka: 25 €
Kupite jih lahko preko spleta: info@zavod13.org ali v kopirnici Gallus (bivši kino Partizan, Grajska ulica 5, 2000 Maribor le ob pon, sre in petkih do 14:00).
Ne čakaj do zadnjega, saj so naši koncerti RAZPRODANI!
Večer se bo pričel z akustično poslastica večera: Tone Kregar in Jernej Dirnbek (iz skupine MI2).
Nato pa sledi zasavski četvorec, ki ustvarja vesel brezskrben disco punk, prepojen z nalezljivimi ritmi in melodijami. Ob koncu leta 2018 so izdali svoj 3 album Woo Horsie, na katerem najdete 10 pesmi, ki govorijo o resničnem življenju in temah, s katerimi se milenijci spopadajo “brez denarja, strtega srca, a še vedno optimistični”.
Skupina je postala glas generacije in ga je odločena tudi uporabiti. To potrjuje tudi dejstvo, da je bila njihova pesem Ker tu je vse tako lepo najpogosteje predvajana skladba leta 2019 na slovenskem nacionalnem radiu Val 202, zanjo pa so dobili tudi nagrado Zlata piščal za komad leta 2019.
Koala Voice so:
Manca Trampuš
Miha Prašnikar
Domen Don Holc
Tilen Prašnikar

Organizator: Zavod 13

Povezava do originalnega članka

Haloban + Uporabniki
2022-05-28 20:00 - 22:00 (Europe/Paris) | Mc pekarna
The Black Proteus release party, ki je bil načrtovan kot glavni dogodek, je odpovedan.
Zaradi odpovedi The Black Proteus release partyja, so se lokalni ansambli, ki so se v zadnjem letu največkrat pojavili na odru MC Pekarne, odločili za organizacijo skupnega koncerta – kjer bodo prvič, čeprav so bili skupaj napisani na plakatih že vsaj 5-krat, zaigrali končno skupaj.
Obljubljajo, da bo omenjeni koncert drugačen, za kar pa se morate prepričati sami v soboto.

Povezava do originalnega članka
